b'\n_START_ARTICLE_\nAlgimantas Dziegoraitis\n_START_SECTION_\nBiografija\n_START_PARAGRAPH_\n1962 m. Vilniaus universiteto Teis\xc4\x97s fakultete baig\xc4\x97 vienpakopes teis\xc4\x97s studijas, \xc4\xafgijo teisininko kvalifikacij\xc4\x85. 1966\xe2\x80\x931969 m. studijavo Leningrado A. \xc5\xbddanovo valstybinio universiteto Teis\xc4\x97s fakultete. 1969 m. gegu\xc5\xbe\xc4\x97s 22 d. Leningrado universitete apgyn\xc4\x97 disertacij\xc4\x85 \xe2\x80\x9eKonkursas tarybin\xc4\x97je civilin\xc4\x97je teis\xc4\x97je\xe2\x80\x9c, teis\xc4\x97s moksl\xc5\xb3 kandidatas; socialini\xc5\xb3 moksl\xc5\xb3 (teis\xc4\x97s krypties) daktaras._NEWLINE_1962\xe2\x80\x931975 m. ir 1976\xe2\x80\x932007 m. advokatas. 1975 m. teisingumo ministro pavaduotojas. 1969\xe2\x80\x931975 m. Vilniaus universiteto Kauno vakarinio fakulteto, 1998\xe2\x80\x932007 m. \xe2\x80\x93 Lietuvos teis\xc4\x97s akademijos (nuo 2000 m. Lietuvos teis\xc4\x97s universitetas, nuo 2004 m. Mykolo Romerio universitetas) d\xc4\x97stytojas, 1998\xe2\x80\x932005 m. Administracin\xc4\x97s teis\xc4\x97s ir proceso katedros ved\xc4\x97jas, 1998\xe2\x80\x932007 m. Valstybinio valdymo fakulteto mokslin\xc4\x97s tarybos pirmininkas; nuo 1974 m. docentas. Be to, priva\xc4\x8dios advokato kontoros savininkas._NEWLINE_Vyriausios tarnybin\xc4\x97s etikos komisijos (VTEK) narys (delegavo Lietuvos teisinink\xc5\xb3 draugija). 1996\xe2\x80\x932006 m. Tarptautin\xc4\x97s kal\xc4\x97jim\xc5\xb3 draugijos (Prison Fellowship International) Lietuvos organizacijos pirmininkas, Lietuvos kalini\xc5\xb3 globos draugijos valdybos narys. Vienas i\xc5\xa1 \xe2\x80\x9eRotary" klubo Lietuvoje atk\xc5\xabr\xc4\x97j\xc5\xb3, jo valdybos narys. Ilgametis Lietuvos moksl\xc5\xb3 akademijos Mokslinink\xc5\xb3 r\xc5\xabm\xc5\xb3 narys. 2001\xe2\x80\x932005 m. \xc5\xbeurnalo \xe2\x80\x9eLietuvos advokat\xc5\xabra\xe2\x80\x9c redakcin\xc4\x97s kolegijos pirmininkas._NEWLINE_S\xc5\xabn\xc5\xabs Vytenis Dziegoraitis (g. 1971 m.).Vainius Dziegoraitis (g.1974 m.)\n_START_SECTION_\nMokslin\xc4\x97 veikla\n_START_PARAGRAPH_\nMokslin\xc4\x97s veiklos pagrindin\xc4\x97s sritys: administracin\xc4\x97 teis\xc4\x97, baud\xc5\xbeiamoji politika, advokat\xc5\xabra. Paskelb\xc4\x97 per 150 straipsni\xc5\xb3 teisin\xc4\x97s valstyb\xc4\x97s k\xc5\xabrimo, konstitucin\xc4\x97s teis\xc4\x97s, civilin\xc4\x97s ir baud\xc5\xbeiamosios teis\xc4\x97s, advokat\xc5\xabros, \xc4\xafstatym\xc5\xb3 leidybos, Lietuvos teis\xc4\x97s istorijos ir kitais klausimais._NEWLINE_1992 m. Lietuvos Respublikos Konstitucijos projekto rengimo darbo grup\xc4\x97s narys. LR Konstitucijos metmen\xc5\xb3, Pilietyb\xc4\x97s, Konstitucinio Teismo, \xc5\xa0vietimo, Referendumo, Advokat\xc5\xabros ir kit\xc5\xb3 \xc4\xafstatym\xc5\xb3 projekt\xc5\xb3 bendraautoris.'